[{"text_idx": "#000001", "text": "C\u0302iuprintempe la redakcio de La Ondo de Esperanto kutimas prezenti la abonstatistikon por la antau\u0306a jaro por vidi kaj analizi la (mal)progreson. Sed tia statistiko por la pasinta jaro estas io nova por ni, c\u0302ar 2017 estis la unua jaro, en kiu La Ondo aperis nur kiel bitgazeto post dek jaroj (2007-2016) da paralela kunekzistado de la papera kaj elektronika (pdf) versioj de nia gazeto. Do, ni nur aldonas plian linion al la kutima abontabelo."}, {"text_idx": "#000002", "text": "C\u0302i tiun tabelon oni povas interpreti dumaniere. Pesimisme: la suma nombro da abonoj en 2017 estas nur 61,3% de la suma abonnombro en 2016. Optimisme: la nombro de elektronikaj abonantoj duoblig\u0302is."}, {"text_idx": "#000003", "text": "Sed estas du pliaj konsiderindaj aspektoj: laborforta kaj financa. Ni vidu ilin."}, {"text_idx": "#000004", "text": "La nuligo de la papera versio forprenis la neceson c\u0302iumonate transportadi pezajn kofrojn kun Ondoj kaj pasigi noktojn en malkomfortaj kaj c\u0302iam pli malmultaj busoj cirkulantaj inter la redaktejo en Kaliningrado (Ruslando), presejo en Olsztyn (Pollando) kaj ekspedejo en Kau\u0306no (Litovio), suprenporti la pezaj\u0302ojn al amiko en Kau\u0306no, en kies log\u0302ejo okazas la enkovertigado, post kelkaj horoj malsuprenporti sakojn kun la pakitaj revuoj kaj transporti ilin al la c\u0302efpos\u0302tejo... Rezulte, ni ricevis tri aldonajn tagojn c\u0302iumonate (dutaga vojag\u0302ado kaj unutaga ripozado post la elc\u0302erpa vojag\u0302o tra tri landoj), ni malpli endang\u0302erigas nian sanon, kaj krome ni evitas problemojn, kiuj tro ofte okazas c\u0302e la limoj kaj en la busoj \u2013 fakte, sume temas pri unu gajnita monato en 2017!"}, {"text_idx": "#000005", "text": "Malgrau\u0306 la reduktig\u0302o de la suma abonantaro de 442 al 271 la neta profito de la Ondo en 2017 restis la sama (ec\u0302 iomete pli alta), kiel en la lasta papera jaro. Ja dum la lastaj jaroj la pagoj, ricevataj de la paper-abonantoj en Ruslando, Orienta Eu\u0306ropo kaj Suda Ameriko (duono da paper-abonoj!) tute ne donis profiton. Krome malaperis ankau\u0306 la vojag\u0302kostoj."}, {"text_idx": "#000006", "text": "3600 eu\u0306roj, enspezitaj en la pasinta jaro, egalas al 300 eu\u0306roj monate \u2013 tute kontentiga monata salajro en Ruslanda provinco (ne en Moskvo au\u0306 Peterburgo), ja milionoj da ruslandanoj vivtenas sin per malpli altaj salajroj au\u0306 pensioj."}, {"text_idx": "#000007", "text": "Resume, ni estas kontentaj pri la rezulto (ankau\u0306 c\u0302ar malpliig\u0302is la nombro da rezervaj papergazetoj en nia log\u0302ejo-redakcio-deponejo), kaj ni dankas c\u0302iuj niajn abonantojn kaj perantojn pro la subteno!"}, {"text_idx": "#000008", "text": "S\u0302ang\u0302ig\u0302is la lau\u0306landa distribuo de la abonoj. En 2016 plej multaj abonantoj de La Ondo estis en Pollando (62 abonoj, inter ili nur 3 pdf-abonoj), kiu unuafoje en nia 27-jara historio jarfine superis Ruslandon (59 abonoj, inter ili 7 pdf-abonoj), sed en 2017 plej multaj abonantoj (28) estis en Germanio, kiu kun 42 abonoj (inter ili 18 pdf-abonoj) estis en la tria loko en nia lasta papera jaro. Entute, en 2017 niaj abonantoj estis en 44 landoj."}, {"text_idx": "#000009", "text": "Jen la lau\u0306landa plejlisto por 2017 (parenteze estas elektronikaj abonoj en 2016):"}, {"text_idx": "#000010", "text": "La marta statistiko montras, ke c\u0302i-jare la abonantaro estos je c\u0302. 10% malpli multa ol en 2017, c\u0302ar pluraj el la antau\u0306aj paperaj abonantoj, kiuj unuafoje decidis legi la Ondon elektronike, trovis la bitgazeton malpli leginda ol la papera gazeto, kvankam g\u0302i ig\u0302is pli ampleksa kaj pli aktuala."}]